
    1. STANOVI ZA JEDAČE STROPOVA

  
    POSTANAK

     

    a što ako je u početku bila beskrajno gusta sisa

koja se glasala si-si-si-si

i koja se, greškom izgovorivši smislenu Riječ

jednog poslijepodneva

urušila u sebe

i izazvala naš svemir

  
    PRVI DORIAN GRAY

     

    cijelog je života hodala trudna

snježnom pustinjom.

plemićkoga je roda pa joj je tijelo satkano

od najprobranijeg, najljepšeg snijega.

čedo u njoj je od krvi i mesa, čovjek je.

te zore priđoše joj seljanke od blatosnijega.

i gledale je. gledale sve

dok nije dobila trudove.

sitne buljooke ženice na ptičjim nogama

priniješe baklje njenom finocrtom licu.

smijale se priprosto i stvaranju i nestajanju vode.

smijale se, ali sve tiše, zbunjenije

dok nije ostalo samo golo novorođenče

ležati na snijegu.

  
    MJESEC

     

    u doba dok su ljudi još jeli zemlju

bili sretni i tjelesno čisti bez dodira s vodom

mjeseca nije bilo na nebu

jer je bio rastopljen u rijekama.

jedne proljetne večeri

ljudi su počeli piti vodu samo zato

što se to ne smije

i noću popiše svu mjesečinu.

ujutro su se probudili smrtni, vodeni i prljavi

a mjesec je otišao na nebo

da nam posluži kao otisak

našeg prvog, čistog čela.

  
    MAGLA

     

    da je magla prva napuštena mladenka

nitko ni ne sluti.

njezin glas je zuj, a od brojeva 99.

ono čim se oko svijeta ovije

tijelo je pijanog djeteta koje udiše metaksu

iz naftalinskih jastuka

a krhki kostur mljacka joj dok jede naše siluete.

posebno strasno mrzi debelu djecu, podne,

užeglo žuto i preosjetljive žene.

u oko je ugradila

mravinjak koji krade lijepe živome priče

i prerađuje ih u čađu, dim i

krmelje.

  
    JUGO

     

    jugo nastaje na aljasci.

bože, kako taj vjetar drsko smjer čovjeka

izvlači iz bubnja!

tako erotično da nam se od iščekivanja zapuha

diže neka modra magla iz korijena zubiju.

a kad se ishuji

ulice ispuni samo miris natrijeve lampe

na noćnoj pozadini.

sutradan se na trgovima slušaju long play snimke

naših glasova iz ispovjedaonica

kako procjenjuju

kad je koga napastvovalo jugo kao jugo

a kad nešto drugo.

u slučaju težeg kolektivnog promašaja,

nakon zalaska sunca gradski šaman upljuvava

ličinke glavobolje u noćni

sjeverni vjetar iz sueskog kanala

  
    APOKRIF O RUŽI

     

    osim što se vinom predstavila kao viša krv loze

čija je niža bit zelena,

krv ima i cvjetnu formu: čovjekoliku ružu.

valjda jedina opipljiva slika razlistalosti i uvenuća

potomaka prvog doriana graya jest ruža,

pa je sasvim razumljivo da će u raju

njezini crveni pupovi zamijeniti stablo spoznaje

i biti jedino smrtno cvijeće

  
    PRAMREŽA

     

    već tjednima

skupi stari džepni pauk

moga djeda

Ispreda prikaz stvaranja paučjega svijeta.

u onoj prašnoj, najsjevernijoj sobi.

već se jasno nazire da je prvi pauk nastao tako

što se prabalerina ostarjevši udebljala,

napuštena umrla i pokopala se

u plesnu papučicu iz koje je izmigoljila

za tri dana kao pauk krstaš.

pauk vrlo ponosan i bijesan,

genijalni luđak napunjen nitima baletne haljinice.

(niti te su više nego idealne

za nevinastu osvetničku mrežu.)

usput, jeste li znali da

u svemiru pauci riču glasnije od lavova?

  
    MUZEJ

     

    muze su baš plesale u transu

s raznobojnom kredom medu nožnim prstima.

mrcvarile su se na daskama

Muzeja što zrači ideje

dok je Klio skrivena tu na prisavskoj zemlji

šaptala ženama o porijeklu prvog nadahnutog trača.

– čudno, nema one mudrovanke Klio! –

primijetila je muza plesa tako

bučno da se ostale u zraku slediše strogo,

bučno da se čulo čak i na zemlji.

ali evo na brzinu, pa nam muza hita gore

(smrtnima je trač otkriven

kad zavidna je Terpsihora zaljubljenu Erato

stala čupati i štipati za guzu usred probe za

jednu Rafaelovu sliku)

  
    KOŽA ZA RODE

     

    nakon smrti

nikad više ne dotaknu do zbog novih

prevelikih i neumornih krila

samo rijetke ptice.

nebuju bez kraja etiopijski agapornis,

zeba i tasmanijska neofema.

sa svojim starim krilima nastavljaju mnoge,

kao kolibri, škotski krstokljun

i zelenoortska čiopa.

ali kad umre, jedino roda

ostane potpuno obeskriljenog tijela

pa u noći bez mjesečine

dopuže najbližoj dječjoj sobi

gdje se zavuče uza zid pod krevet.

s dnom drvene konstrukcije srasta onom brzinom

kojom je prekriva plastelinska koža s Nila;

taj endemski materijal naprosto guši

njenu bujajuću nostalgiju za nebom.

  
    IZ POTILJKA IM RASTU SIPE SA SELOTEJPOM NA OTVORIMA ZA TINTU

     

    noć je i grmi nad gradom.

puše istočni vjetar i nosi oštru kišu.

utrni svjetlo! iskopčaj struju! bježi od prozora!

jer vele kovači šiljastih violinskih ključeva

iz sela gluhih i genijalnih gromobranskih djevica

da je božja kičma, kad grmi, opasno blizu ljudima.

jer kad čujemo kako grmi, to se ukradeni

i izlomljeni blještavi pršljenovi njeni

sudaraju u ogromnim i krhkim limenim bubnjevima.

i da ih mahnito tresu i bacaju svud po vlažnoj zemlji

upravo pokojne božje ulizice.

osim naslova, o njima bi se dalo još podosta reći…

ali evo, baš mi je kućni fobičar puhnuo u svijeću i

prije spavanja naredio bogu da prizna za koga radi

  
    ZEČJA USNA

     

    nigdje ni oblačka.

odljepljuje se asfalt od asfalta na Aleji mira.

titrava tišina

da Bogu udara krv na uši.

ma nedugo mrtva

najputenija djevojka u gradu ipak žustro prilazi klupi.

u torbici nosi kliješta kojima će joj rasjeći

onu puniju, višnjastu usnu.

već u podne, natopljen krvlju

na klupi God postaje

crvena djevojka sa zečjom usnom.

jer tako je to s tajnom.

u nepoznate dane kad se to, o, ne događa

po grobovima sunce prži šećer.

  
    ČINOVNIKU NEMA TKO DA PIŠE

    
      (nađena stranka iz nepostojećeg dnevnica)
    

     

    ona tišina,

svi su susjedi otišli na tečaj gogolja.

(i t.k. i m.ž. i r. k.)

da laju samo ribe.

baš i nemam zrcalo, pa da pažljivo pogledam

kako plastično raspelo iza končane zavjese zijeva

(čudo vječno nepokretnog, raspetog lika)

i već pada večer, podvodačica boja.

a noću, vani grad svašta bunca na nekom

sretnom jeziku.

ja ga ni riječi ne razumijem.

u sobi je tiho:

i moj se gušter zavuko pod pokvareni tranzistor.

tvrdi: to je sve za danas.

žarulja me gola čeka da prsnem nad krevetom

i iscijedim joj kap crnog tuša

na bjeloočnicu.

pa da bude zbilja tiho.

i nemam druge želje.

  
    DOSLOVNO, SAMO DOSLOVNO

     

    noć prije ispita

iz kršćanske mistike

sanjam da u crnom tijelu svetog augustina

letim svemirom i tražim zvijezde, osobito supernove.

ubrzo se s leđa sudarim s jednom velikom.

bila je to greta garbo,

koja mi treptanjem očima ispiše po ruci:

“I was always so far away from earth,

that, even if I burned out so long ago

the send off light still rains on you…”

i sva razdragana zbog susreta sa zemljaninom

ponudi me buteljom majčinoga mlijeka,

naime laktacijom njihove mame,

velike Alfe Centauri

  
    KONTROLA LETA TEPIHA

     

    tako mirno oče, zar ne.

ludnice dišu. i ne miču se.

doimaju se tako debele i razumne da sjetno kažeš

“ludnice su vrlo pitomi bunari

za proljetno otpadanje”

u njihovim zanosnim stjenkama zapisano je zašto ljudi

polude:

jer zli leteći tepisi

lijenih domaćica s nijednom pravom ljubavi iza sebe

izlijeću pred zoru iz njihovih zamrzlih stanova.

stotine uspaljenih letećih tepiha ulijeće

u posebno mlake spavaće sobe, tavane, podrume

pa istisnu umove usnulima koje zatim u se umotaju i…

polako pojedu ili obljube.

sitne ostatke izbace u bazen ispred ludnice

samo minutu prije nego sunce izađe nad grad,

s jakim zadahom na ostarjelu mjesečinu

  
    (š)KARTOTEKA

     

    u doba kad je đavo

tek počeo lijepiti naše fotografije

na lišće u jesen

bog je drveće podijelio

na listopad i zimzelen.

  
    NADRIJABUKE

     

    posavski drvosječe,

ti suvlasnici jeseni

pet puta na dan gutaju mokru jasenovu piljevinu

da bi bili precizni i ozbiljni.

prepune li se, od njihova smijeha

podere se mijeh općinske harmonike

pa povisilice u dodiru sa zrakom

stvaraju opasne jabuke.

imune ih babe gatare sve do jedne pokupe

za dvije majke susjede.

da ih na polju nagazi slijepa luda

koja na svadbama svira u nečist češalj:

na čiju jabuku ostane oduzeta

toj krenut će sin u gradsko dijelce svijeta.

  
    KĆERINSTVO KIŠE

     

    došla sam posjetiti tatinu mamu na kaptol.

baš kao i obično, subotom navečer i kad toplo kiši.

jer noćas ću biti primljena u kćerinstvo kiše.

u utrobi stabla divljeg kestena na svojim kostima

sjedi bakica.

ona unutra stvara manje-više sve gradske ptice.

da ne bi oslijepio to ne smije nitko vidjeti.

(kaže mi – i kad čovjek umre, sinko, nešto mora radit)

a točno u božju ponoć, uniđem i ja u deblo drveta Iako,

kao što kišobran klizne u futrolu, i s pticama

stanem promatrati i blagoslivljati rijetke ljude.

posebno one koji život prošeću

uz nepokretno, s udivljenjem.

(možda su neki od njih već u kćerinstvu kiše)

za nagradu, baka me noćas naučila ptičjem članku vjere:

drveće je na sliku i priliku kiše.

kiše uzemljene pa u krošnju izemljene.

za bakom sve ptice ponoviše svečano

…na sliku i priliku kiše…, kiše uzemljene potom izemljene…

tek u zoru morala sam kući, u svoj topli put.

  
    RIBLJI ARHIV

     

    točno u ponoć

sve se ribe pretvore u lica

pokojnika od postanka svijeta

i ostanu tako dok uglas ne izgovore:

“čuva bog i male suze čovječjih ribica

koje zemljina rotacija isprska

u svemir, a kamoli ne sva minula ljudska lica.”

  
    BAKIN BARDO THÖDOL

     

    kukci izvrnuti na leđa tvrde

da je u cijeloj Dalmaciji

umro samo sjetni kovač, dida Stipan.

u staroj kovačnici godinama se prepiru o tom s muhama,

dok u mirisnoj sušari

izdrobljene bračne žarulje svjedoče

da je od vjenčanja lako uzlijetao

koljenima prema stropu

ako se na nj ne bi dobro pazilo.

jednom je tako, nasreću, zapeo u granju

velikog graba povrh kuće i

od tad je sve više sličio modrom balonu

s kompliciranim mehanizmom u kovčegu pri tlu.

ipak, u jednu nepodnošljivu zoru,

baka Ana odvezala mu je užad s nogu

i žurno mu pomogla da u času smrti

lizne prašinu sa strijele prve ljubavi.

nužan obred da bi poletio u pravom smjeru:

prema zlatnim klatnima

koje je bog iznad našeg sela iskovao

  
    SJENE

     

    treba znati da su

sjene stigle sa Neptuna.

odatle vuku produžne kablove

o koje se kad tad spotaknemo pa umremo.

prazna je i plava njihova knjiga nad knjigama

i često je recitiraju.

dok se igraju nas, zglobovi im krckaju

pod teretom onog tajnoga što vide.

(jedna mi prostakuša šapnula – aaa.

vidjela sam kako ti se čaša

naprčila od slasti kad si je ispila)

hrane se otkrhnutim kožicama s prstiju

dok nas čekaju strogo na suncu.

kad im je dosadno prave resice na vremenskom pravcu

budućnosti (ili nešto slično, s vremenom).

njihovim izviđačima iz lončanica rastu dugi prsti

pa opipavaju raskrižja i kosine.

kod nas im idu na živce najviše madeži i jezik.

naposljetku, kad neka od njih umre

pokopaju je ispod dječjih naljepnica.

  
    UMIROVLJENA MORA

     

    medu Zagrepčanima ima mnoštvo svjedoka

da su umirovljena mora

baš kao i umirovljeni ljudi.

em se osuše i smanje, em nadu najbolji položaj

za pomaganje bujanju života – blizu ljudi.

nitko ne zna tko je ta nevidljiva mora

ulio u naše spavaće sobe dupkom.

(dno tog mora je pod sobe

a strop površina.)

zbog rapidnog smanjenja, gustoće su meda

pa spavačeve uši više ne buši

pucketanje zastarjelih paketića očiju duhova.

ni roditelji više ne strahuju da će ih čuti djeca.

više se ni vrijedne slike ne ugibaju

pod farovima automobila;

to su sad samo tragačka svjetla loše postavljena.

ipak, najveći je blagoslov spavačima

što mogu na wc bosi

preko užarenog taloga pregorenih žarulja.

jedina je nevolja da se more ima li netko nesanicu

toliko ohladi da se ostali moraju prikopčati

na aparate za oživljavanje.

sve spavače nasmrt zavoli već sredinom drugog tjedna

pa se postavlja pitanje a što kad obitelj odseli?

ništa strašno. to ga ne zbunjuje.

kao i sav namještaj, smjesti se bilo gdje

u kamionu za selidbe,

samo što dalje od akvarija

jer teško podnosi svu tu vodurinu i ribe.

  
    BAKE

     

    baka isto tako treba jednu opću baku

da joj sjedne u krilo i kad umre tamo

da se, ko i sve druge bake

pretvori u topli šparet

  
    VUNENA ŽENA

     

    svaki naraštaj ima svoju Najtužniju-ženu-na-svijetu.

ženu svemoćno tužnu, do nevidljivosti.

ako se sama ne stvori

rodi je uvijek neka biblijski jalova baka

pa je odmalena uči kako

u prastaroj sivobijeloj vjenčanici noću

otrovati najsretnije žene i sahranjivati ih u onoj spilji

saturna za koju još ne zna policija.

zapravo se ne razlikuje od ostalih žena

osim da joj se za mjesečnice

osuše drvoredi trepavica

puni sijedih ptica i poslije rastu cijeli tjedan.

da bi platila režije i hranu

ljeti prodaje svoje izumljene krletke

a zimi joj se usne od mraza odlijepe pa uokolo uskaču

sve dok većinu debelih samaca ne pojedu.

za proljetnih nesanica pjeva sebi uspavanke

onako kako šišmiši odjekuju unatraške

s grane odakle osluškuju svijet.

od njih vrlo mlada svene

pa pljesniva i iscrpljena nastavi sve do smrti

ispisivati životopise suhog cvijeća.

  
    HIMENEJ

     

    ako su cijeli život skupljali čavliće za

prvog bračnog krista

to su mladenci o kojima ću uvjereno reći

da su lijepi i čisti.

jutro prije svadbenog pira oni zatrube

u zlaćane cijevi jajnika svojih majki

i tako dozivaju najdraže goste.

za žege u vinskom podrumu lože svoje stare kože

dok u suton opojan miris ne oveseli narod.

mladoj su djeveruše svjetleće čaplje

oko kojih kruži ženik umotan u barjak svog prezimena.

nakon obreda, kraj crkvenih vrata dugo plešu

kucanje neke daleke sudbine.

cijelu noć stari matičar ispod cijene prodaje sušene

jezike parova razvedenih… a kad se pir zorom ugasi

prastara zmija preobraćena plazi

medu isprevrtanim stolovima.

za prvu bračnu noć kumovi ugrade mladenki

u sisicu najjaču mnogovatnu žarulju

za nespretnog mladenca.

na medenom mjesecu, a što drugo, mladenci

potomstvu snimaju svojega ben hura

  
    GONDOLIJERI

     

    od svih ljudi na svijetu najmanje je gondolijera.

ta italska bića

obično nastaju na bijeloj vlažnoj podlozi i

još od rođenja su na samrti.

i zato ne smiju misliti. ako se i zamisle

glava im natekne i zapne među tamne zidine palača

a gondola s ostatkom djela otklizi.

od svega, gondolijeri imaju najprisniji odnos s bojama:

krv se u njihovim očima

to više mijenja u zelenu boju kanala

što u trbuhu imaju veću količinu tuge.

sjenke putnika što klize veslom sivlje su

nego na površini ma kojeg drugog tijela!

ali ljudska bića to ne cijene.

zato i nemaju čast

gledati visoku plavu svijeću na veslarevu tjemenu

što gori samo na kiši.

ni gondolijeri je nikada nisu skinuli i vidjeli.

oni na smrt ne smiju misliti.

  
    POZDRAVI

     

    u čas kad im muževi isplove, žene se mornara

pretvore u trudne

crnosive i sisate oblake nad brodom

raskrečene, leđima ukoso.

za sasvim kratko, čini se, ni za sekundu

porode sve galebove mediterana

i umorne nad kućom zaspu

  
    MINUTE ŠUTNJE NA ODAŠILJAČU

     

    od svih gangličnih organizama na planetu

najnervoznija su domaćice.

i kad su najsmirenije

noktima mrve u džepovima šlafroka

šahovske kraljice od tijesta.

svoje poznate vidne halucinacije

dobivaju od kronične osvijetljenosti kuhinjskim

žaruljama od šezdeset i šest vati.

ispod pregača nose tijela puna pupaka

a u očima sjenke nedonoščadi u zelenom pakpapiru.

njihov svetac zaštitnik ponešto je malouman

i ima tijelo televizora sony.

u prijepodnevnim satima

ako je zdrava

štitnjača domaćice izlučuje

posljednje želje junaka hispanističke sapunice.

kad naposljetku umru od dehidracije

njihova smrt izaziva tonske smetnje na odašiljaču.

  
    PLES KOMPOZITORA

     

    osijedili još kao dvogodišnjaci

genijalni kompozitori plešu unutarnju muziku.

na Veliki se petak okupljaju u nekoj pruskoj

koncertnoj sali s ciljem da im ponestane zraka.

kabuki-rozih podočnjaka

kovitlaju se, klize po kristalnom lišću s lustera

podmazujući đonove modrim maćuhicama.

u ushitu im se raslojavaju čizmice i nožni nokti izdužuju

u zagušljive jezike orhideja.

kad jednom zaplešu, da bi mogli ikako stati

mora ih sluga tako precizno gurnuti da se

vlasuljama zapletu u klavirske žice.

a kad zraka konačno nestane

iz ramena im izraste mozartova čokoladna bista

kojom dugo razbijaju prozore.

privučeni božanskom lomljavom

na grad s neba pljušte uhosječe dijamanti

  
    NEOSVECI

     

    dok su još mladci,

suvremeni sveci plaču u homofoniji

nakon što su u jutarnjoj mučnini ispovraćali kumire

i pustili svetu vodu za njima.

mršave jelenove za, eto tako nužnim ručkom,

vraćaju rastjerivat krdo lijenih navjestitelja

sve do sutrašnjeg, još dosadnijeg ručka.

u tramvajima su korisni, jer sjede uvijek

na lijevoj strani i rastvaraju bedra

u eterna jedra te nije potrebna struja.

ali navečer ne odlaze spavati

kao što su to u zabludi stari sveci činili,

radije se zavale u stropni naslonjač sjemeništa

pa šapuću do zore kako je dragi bog

smislio spavanje samo zato

da bi se i najvećih grešnika

mogao dosita nagledati kao da su sveti

  
    GROBOTOICI

     

    svi koji mnogo misle na smrt

rođeni su grobari.

ostale ljude živcira baš sve kod njih.

naprimjer, što im pri hodu

iz carskog reza stalno ispadaju violončela.

to, svi kažu, pravi buku punu smrti.

i što im rekvijemi popravljaju krvnu sliku.

i te mliječne nedovršene ruke koje polažu

na svoja dva tanko ispredena neba u crnim cipelama.

ali da su nisu lijepi ne može nitko reći!

kostur im je od mutnih i tužnih dijamanata i

nesretno su zaljubljivi

pa im je u glasu uvijek krik

kao lahor iz središta zemlje.

po Nekroobrtničkom pravilniku

još od prve prehlade počinju s potkresavanjem tajne živice

koja nas dijeli od mrtvih

i s time nastave sve do samrtničke postelje

kad im niknu trajni vuneni zubi

  
    LOŽA HVATAČA POMISLI

     

    sigurno je

da još Živi tradicija gluhih travara

koji kradom skupljaju smolu iz zdravih ušiju.

to rade pomoću nastranih pijavica

pa u zemunicama ispod kolodvorskih bifea

uvečer povezu oči i prave iz smole ukusan, slatkast čaj.

natašte ga u zoru ispijaju

da bi mogli lunjajući ulicama osluškivati i

snimati naše pomisli, naposljetku

biti ekskluzivni poznavatelji prave situacije u svijetu

ipak, znatnije ne utječu na ljudsku sudbinu

jer ti čudni gnostici preziru djelovanje.

u amazonskim prašumama tiskaju svoje tajne novine

samo za upućene članove.

nažalost, lepet njihovih svečanih kragni

rastjeruje naše Špijune

pa o njima zapravo ne znamo ništa više.

samo jesen skuplja njihova najsitnija sjećanja

koja nakon smrti ugrađuju u transkontinentalnu cestu

  
    OTOK

     

    žega,

da u hladu od duhova

crkva puna uzidanih zubiju tiho kucka

kao da je neprestano slab potres.

žega,

da se dječaci po putovima

gađaju iz praćaka hladnim grumenjem

s obližnje gore ukazanja.

tolika žega

da si maloumni zvonari daju indijansku vatru

u ispovjedaonicama.

pustara.

vojnici pišu ženama

draga, ovaj je otok plombirani lijes

a putopisci na odlasku zapisuju

ovaj je otok od sunčanice oslijepila puca,

uletjela u usku čašu.

siromaštvo

da nedjeljnim jutrima starci noževima stružu zidove

to bude brašno za hladne hostije od pokojnih starica.

a što se radi ostalim danima?

gleda se žega.

udovice vele da na groblju iza crkve

sunce još samo naopako vide noću

oni sretnici što skitaju a leže.

  
    OLUJE EPIGONI

     

    s mora nam stiže oluja.

lijepa li je. strašna li je.

ali šteta što ne donosi ništa nova

jer ovdje već su otisci jarčeva s drugoga svijeta

u deblu bora kojeg je nedavno ošinuo grom

  
    PLANINOM

     

    svaka planina sama u svom uhu

kroz pukotine

osluškuje škripu nervoznoga mrava

i češkana ticalima duboko spava

  
    NAŠA ZEMLJA

     

    u našoj suvišnoj zemlji začinju se

stalno nova zgužvana pokoljenja.

nedovršene bebe padaju kroz oluke tatama u pregače

sa skliskih krovova za rađanje.

majkama su ujutro plodne posteljice onesposobili

vrlo efikasni vodoinstalateri da

popodne u miru odu s tatama i bebama

na sladoled koji je duboko u sebi pokvaren.

u našoj tripičastoj zemlji

tamni grudnjaci pridržavaju slavonski svijetle sise.

u našoj prigibajućoj zemlji

rađa se natanane i rađa se dobro.

  
    NESTANAK

     

    oteti očevici

svih prostora i vremena

opisuju ženke riječi kao tanak, rozi jezik

kojeg cijelog prožima mozak

dok su mužjaci debeli i crni, nešto tromiji.

ipak, njihova su legla ostala neotkrivena

pa i sad descártese učimo

kako nastaju u pinealnoj žlijezdi.

i osim što ih stvaramo da vladamo njima.

ali, kad tad autist neki

slučajno će ih sve ispisati pravilnim redoslijedom

i u trenu dovršavanja posljednjeg slova

istrijebit će se svi, tj. niži organizmi.

  
    2. ANĐELI OD NEVIDLJIVOG PORCULANA

  
    PAMTILIŠTA

     

    u rodilištima nedostaju babice

koje bi majke upozorile da

prvih mjesec dana bebe motaju spavati

u krletkama na prozorskim pragovima

da bi ih lakše zapamtili anđeli

  
    UDALJAVANJE

     

    po granama svakog drveta na svijetu

sjedi jato anđela od nevidljiva porculana.

kad jedan medu nama počini grijeh,

njemu najbliži anđeo padne

i razbije se u točno onoliko komadića

koliko je metara čovjek od boga dalje

  
    POMRČINA

     

    ako baš želiš,

nespretne anđele možeš prepoznati

u gužvi na tržnici, tramvaju ili cesti:

kad na jednog padne sjena drugog anđela u prolazu

tijelo im obojici postane na trenutak

sasvim crno, vidljivo

  
    ČUDI LI ČU

     

    grčko tlo je od gume

koja se čudi li č, čudi li ču.

i zato zamišljeniji anđeli podizanjem obrve u čudu

iz atenskog tla izrezuju žvake

sa samoljepljivim sličicama najvećih filozofa

pa ih po cijelom bogovetnom bogu

dijele još nezačetoj

senzibilnijoj djeci

  
    TRAG

     

    pogledaj

(samo nemoj obalom presilovito gaziti

može te tako visoko odbaciti

da se više nikad ne vratiš! –

dalmatinsko kamenje je elastično)

kako anđeli u materiji kopna ostave

samo utiske zadivljenih očiju u

onom kamenju najbliže moru

  
    NEVAŽNI ANĐEO

     

    budući da se hrani flautama

on je pothranjen anđeo.

i sav se čini nekako nevažan:

glavni zadatak mu je popravljanje

neispravnih sletnih žaruljica

na našim samrtnim posteljama.

(od sprovodnih suza stalno mu razlivena maskara)

uz to, zaštitnik je zamjene starih novim cipelama

i promatrač svakog petog cigaretnog dima.

za mladosti se, tako pričaju,

nikako nije uspio izboriti za ugrađivanje

likova svetaca u pahulje

pa je zauvijek zašutio.

i pitanje je bi li za nj uopće itko znao

da nije prvo što nas nakon smrti dočeka

njegova juha od vinskih plutenih čepova

  
    TAVANSKI PROZORI

     

    po tome što se lecnuo,

drugačije zatvorio nego inače shvatila sam.

ma odavna slutila sam da je živ,

živ onoliko radosno koliko i svi tavanski prozori.

ta radost nema veze s putom

od zatvorenosti k otvorenosti,

već koliko bitne stvari

ljudi mogu kroz prozore vidjeti.

istina, kut od 90 stupnjeva

mladom prozoru sva su dnevna lutanja,

kao psu duljina lanca, ali

pouzdano znam da moj prozor

ima zanimljivu i smrtnicima sasvim

nepoznatu sudbinu, naime,

osim mase materijalnih,

ljudima služe i rijetke oduhovljene stvari

napr. prozori i ognjišta.

evo, opet se sam otvorio.

i stresao se onako

kao kad bi prikupio hrabrosti do kraja mi

ispripovijedati o tavanskim prozorima

koji su zapravo najmlađi i najkrhkiji oblici anđela.

ali, upravo je kroza nj zabljesnulo sunce u sobu.

moram ga zatvoriti i primaći grilje

  
    3. IMA NEŠTO PRAŠNO NA NEBU ŠTO ZAGUŠUJE SVAKU OVOSTRANU MJESEČINU…

  
    SUNCE!

     

    hej zašto mi tako blizu smrti

taj maslačak gori?

  
    SUNCILIŠTE

     

    tri su uvjeta da bi se jednom

zauvijek obrelo na nebu:

prvi mi je nepoznat

drugi ništa bolje

zato treći prijeti da će svaki

koji je mrzio sunce

morati prije ukopa

optrčati na vršama palaca ekvator

s oguljenom narančom pod čelom

  
    4. FILIPINI

  
    RUČAK KOD CASTILLO FAMILY

     

    kokoš (filipinska biserka) skakuta mi oko tanjura.

oko objednog stola zabodenog u blato nabilo se

dvadeset musavih susjeda obitelji Castillo.

pilje i uče me tagalog

da mi ne bude dosadno dok jedem piletinu i ribu

naravno da nemaju kruha

I love you – gimahal ko ikaw

punih usta izgovaram točno, plješću, smiju se

good morning – maayong butang

good afternoon – mayong udto
majong uto. ispravljaju me – udto!

good evening – maayong gabii

gluhonijemi dida Ronaldo iza mojih leda

pljucka dimove

i kroz moju oblajhanu glavu kao kroz dalekozor

promatra ameriku

  
    LILIPUTANCI, SMRT I SMIJEŠAK

     

    na Boholskom aerodromu mislimo na Hrvatsku

jer sliči autobusnoj stanici u Osijeku.

skvrčeni ulazimo u avion

na kojem obećavajućim italicom stoji Philippine Airlines

i nadrljano izlazeće sunce. ili zalazeće.

ovisi kako gledaš.

prekratkim sg. pojasevima vezani smo cijelo vrijeme leta

i ona lampica na pilotskoj kabini stalno pokazuje opasnost.

ide mi na živce, pa ko da mi sad treba crtati

što je prolaženje kroz betonske oblake u rasklimanom avionu!

minijaturni stjuart kesi svoja 32 porculana

i ko duh vješto izbjegava isturene divovske laktove.

na kolicima razvozi upakirani shushi i salatu

ko posljednju želju pred vješanje

  
    PRED APO ISLANDOM

     

    Iz Dumaugetea đipnijem vozimo se južno.

to znači prema Apo Islandu.

tamo ćemo ploviti nad koraljnim grebenima

roniti s tisućama vrsta nestvarnih riba

sunčat se u veljači na + 50!

ipak, sat prije no što ćemo se bankijima

otisnuti prema tom čudu kopna

stali smo ručati na plaži Baisa

okupiranoj načičkanom smrdljivom tržnicom.

očekivali smo školjke ili ribe s umacima od limuna

ili prozračne tjestenine, rižu s tobaccom

i mliječno pecivo.

uz bljutavo pivo, gutali smo friško pečenog odojka.

moj prijatelj Danijel Bajzec iz Zagorja

sakrio se iza goleme oborene palme te

dugo i tiho povraćao u kristalno Boholsko more

  
    MANILA, MABUHAY! SORRY, BUT WE ARE NOT AMERICANS

     

    kroz prozore busa promatramo

zakrčene ulice manile.

zapravo, one promatraju nas.

po ramenima, kosi, sjedalima

svaki čas napadaju novi osmijesi i mahanje.

sedam milijuna toga, Čovječe!

mabuhay! amerika, mabuhay! buhay! ay!

na križanjima klinci nam u prozore

pjevaju sinatru i pružaju ruke za pesosima.

iz ormara na cesti iskaču dvije pothranjene žene

i odjednom napunjene pozdravom potrče.

mala prljava obitelj sjedi na plahti –

to im je dom i smiješe se domaćinski, širom.

samo njihova kokoš privezana špagicom

za bolesno stablo uz autocestu

mrzi velike bijele bogove u jurećem autobusu

  
    ANANAS

     

    malo dalje od manile nepregledna su polja ananasa.

ipak svi percipiraju samo moj trudnički trbuh

na ananasnoj pozadini.

bože, od uzbuđenja nisam kakala cijeli tjedan!

nasmijane tagaytayske piljarice preko štandova

uz cestu pilje u moj teret

dovikujem prijateljima kako nisam znala da

ananas raste na zemlji

  
    NA ISTOKU PLANETA

     

    na velikom otoku Negrosu

crni ljudi srodni štrumpfovima

žive u bambusovim kućicama.

(kunem se, nas dvadeset hrvata to smo vidjeli)

uzgajaju kao miš male crne svinjice

i još manje smeđe kokice.

u dvorištu gaje zelene, zelene palmice

i svakojako tropsko bilje.

oko podne mikroskopsku rižu grabe prstima

s listova banane

nakon melodične molitvice

Gospi od zelenog srca.

kad pometu stazicu od svoje do susjedove kućice

oni se ljube cijelo poslijepodne

u velikim kišnim šumama.

naposljetku, na smrt smo ih zavoljeli

pa smo njih i male im nožice

ponijeli na svojim velikim stopalima

prema žalu da malo popiju veliko Sulu more.

  
    BEZDAN

     

    primičući se koraljnom otočiću nedaleko od Panglaua

na glavi mi se uskomešao šešir od palminog lišća.

već smo bili blizu obale

kad odjednom mu sine da je on zapravo oduvijek dupin

i hop! klizne u Boholsko more.

mislim si pa nije mu to bezveze, kužimo ga –

pa Helena, Hrvoje, Danijel i ja

još nismo bili iskočili iz bankija

a već smo histerično migoljili kracima

medu koraljima i ribama.

nijemi barokni svijet zabavljao nas bez iznenađenja

sve do časa kad smo se do struka nadnijeli nad bezdan.

zaboravih smo da cijelo vrijeme ronimo samo

nad vrhom vulkanske koraljne katedrale

koja se vertikalno u dubinu pruža kilometrima!

(pakao je sto posto gola svijest u ništavilu)

buljim u Plavo, glava me ne sluša.

aaaaaa! senzorna deprivacija!

i kao da se morski zvonar sažalio što nas guta strah –

iz ničega, odjednom nam je oči zasuo šareni roj

ljeskavih ribica.

kao konfeti.

  
    AUTOFAGIA

     

    negdje u dubinama Mindanaua

ispod smrtonosnog slapa bananinih cvjetova

samožderne djevice noću

uzalud čekaju smrt.

jer od postanka filipinskog otočja

one svakog jutra noktima raspore prsa

pa iščupaju i halapljivo poližu

svoje gigantsko srce od koraljnog meda.

svakog jutra, sve dok i posljednji otok

ne potone u more.

  
    5. GLINA UNAKAŽENA RAZUMOM

  
    INICIJACIJA U JA

     

    zatim se trkom odnijela u kupaonicu

da bi u akvamarin kadu položila crn papir B1

sa žurim slovima njezina imena (svježa tempera) i

da bi legla na nj i pustila jak mlaz hladne vode.

i popišala se u svu tu vodurinu veličanstveno.

i da bi se besrčana voda razmlačila. zadahnula.

zažutila.

zatim se gola mačjim koracima iznijela na balkon

hladna, bezmirisna i bezbojna.

  
    MOJA GLAVA

     

    
      pronalazaču i nalazniku
    

     

    glava mi je od jutra na panju.

ipak svi kažu da izgleda neiznošeno.

starom se konobaru čini da ona mom djelu i ne pripada,

više kao da je u stalnom koturanju

niz strmi brijeg neke kontinentalne šume

ponekad, glava mi lebdi visoko nad vratom

ili skače ljudima s ramena na rame.

a ponekad, zapravo to najčešće, popiša im se za uši

pa šmugne u prvu crkvu

  
    TAMAGOCHI MI JE UMRO NA RUKAMA

     

    u onoj staroj dječjoj sobi, na crveno uokvirenom

portretu smijem se.

pretpostavljam da me takvu znaš.

iz nosnica mi vire nebeske jagode, iz očiju vlast.

u krilu mi mirno spava moj čuvar pas…

ali ako makneš portret, u zidnome sefu

imam nešto za tebe:

gle, iživcirani tužni tamagochi

maloprije zadavljen mojim rukama

  
    SUNCOKRETOVO JAJE

     

    sasvim pedantno, u pregaču sive kuharice

gulim tvrdo kuhano jaje.

studenti slikarstva odlažu žlice, bulje.

slute da ću mu žutu kuglu lizati pet minuta,

a onda je progutati.

jer to je van goghovo jaje!

svom tijelu dat ću tu sukrvicu suncokreta

(u žilama tulum)

pa bih za pola sata trebala umrijeti metar iznad zemlje,

za sat i pol dva metra iznad zemlje. još četvrt

poslije umrijeti tri metra iznad zemlje,

dva sata kasnije umrijeti sedam metara iznad zemlje.

ujutro ću biti sasvim mrtvo, divno i veliko sunce.

bomba boja za slikare.

  
    ŽENSKO PISMO

     

    već je bilo vrijeme da vratim smeđoj prijateljici kišobran,

nažalost nepročitan.

nazvala sam je, pa otišla u Maksimir

i sjela na nečiju suzu.

čekajući je, pustila sam da mi kroz prošupljene kapke

putuju njene olovne sisice

koje na dan mrtvih složim ispod jezika

da mi kroz godinu ne bude drven.

napokon je i ona stigla.

nenašminkana a sva ko spirjani kesten.

na znak prvog čvorka

iz džepa smo povadile žilete naših frajera

i, čavrljajući, rezuckale zapešća. sve do zore.

prstima smo na zoru napisale:
da osjetim da sam živa pa zaspale.

ujutro se iz sunca tako hladno

zadimilo u psihijatrijske kućice

da i sad nanosimo crni selotejp preko očiju

nas samoubojica po novinama,

biblijama.

  
    CIVILNA VJEŽBA

     

    uzalud sam se žalila.

pravnici vele da sam morala

sresti smrt u Kustošiji,

– po mjestu stanovanja ko i svi.

za mene su je napravili da bude

pjegava debela klinka

s glavom prenatrpanom staklenom vunom i klupkom

nehrđajućih čeličnih žica.

kad sam je spazila

gutala je ostatke baklave sjedeći na pragu

slastičarne Rufati Samija

i priječila ulaz muhama i odljubljenim parovima.

nije mi jasno kako

jer tad sam bila još s druge strane ceste

kad mi je precizno pljucnula malo Šerbeta ravno u aortu.

odmah sam umrla (samo na 24 sata)

a ona je značajno

doviknula pospanom šiptaru unutra

“ja sam stvar vježbe, discipline!”

  
    NIZNESENJE

     

    nedjelja je i cijela obitelj srče govedsku juhu.

ja nisam ni digla žlicu: osjećam nešto čudno u abdomenu.

na terasi oko našeg stola nešto se najavljivalo.

tko zna otkud prispjele

ultraledene boje nadjačavale su dim.

glodavci, puce i sitniji susjedi uzvrpoljili se.

električni uređaji uključili se.

einstein brzinom nebo se zguslo u indigo.

u panici tata je ostavio roštilj prazan

a piletinu mačkama.

skidam žute cipele i otiskujem se od tla

u neku dobrostivu visinu.

točno iznad moga tjemena

male se zvijezde sjatile u obod vrtloga.

mama, tata

pozdravite sve i spalite mi dnevnike!

baloner mi zakopčava sestra

– da se ne smrzneš u božjem nebu

među svim tim anđelima ispod kelvina.

hej sister, zar u raj idem ja

s buketom rozih lišajeva iz uganutih gležnjeva

i tijela punog uzmućenih sokova?

(ova je odmah to uglazbila)

sad već visoko iznad krovova

imam problema s držanjem

pa mi anđeli uvrću noge, ruke i oči

kao kod svih levitirajućih svetaca.

u ekstazi ušibavam u svijetlocrnu stratosferu

a ipak u strahu da sve stane, pitam Ga

– čekaj, zar da moje bodlerovsko tijelo i ja

budemo rod oblaka?

izgleda da sam pritisnula krivo dugme.

pa propadala

padala

padala dortmunda

i kraj. slet na livadu prvog susjeda.

a što sad, sjedoh za stol gladnija od gladi.

mama je rekla – pa ništa, bar ti se

juha još nije ohladila…

  
    GROF

     

    ja sam grof.

svake jeseni radim kao grof

koji od otpalog lišća radi nevjerojatan pekmez.

za dvoje do troje.

a sad ću tužit snimatelje

“peteljke versus listopadno drvo”

jer ja stavljam još sočnu peteljku,

onu u živčanom slomu

ko oblog na vrat kad imam meningitis

kojeg izaziva vjerovanje u dječji krevet

  
    NESANICA

     

    ne mogu spavati.

vjerojatno bih zavidjela da ostali ljudi mogu.

ali ne mogu ni oni.

jer na mojoj bradi, na sisi, na stolu, na podu,

na stropu, na krovu, na nebu, na vodi, na vatri,

na avionu, na grobu, na svijetu,

na zidu

portret umiruće koju su

nasmrt izbole veterinarski ispravne pčele

  
    MRAVLJA KISELINA

     

    našla sam mrtvog mrava ispod nokta

pa sam ga pojela s kapljom kiše.

bio je neki dobričina;

pa me nije zabolio trbuh.

čak je uspio doživjeti i duboku starost

u mom slijepom crijevu,

žaleći me što sam malko oštećena zemlja.

glina unakažena razumom.

  
    P. S.

     

    evo, šaljem ti ovaj zid

Bože, dječji je.

probaj, pod prstima se sav naježi i postane mekan

rekoh,

da imaš razglednicu iz mog straha

